Հանրակրթության հայեցակարգային դրույթները համապարփակ և ամբողջական տեսքով սահմանվել են <<Կրթության որակ և համապատասխանություն>> վարկային ծրագրի շրջանակներում մշակված, ՀՀ կառավարության 27.05.2004թ. N20 արձանագրային որոշման համաձայն հավանության արժանացած <<Հանրակրթության պետական կրթակարգում>>:Նույն ժամանակաշրջանում մշակվել և 2004 թվականի հունիսի 17-ին ՀՀ կառավարության N 900 որոշմամբ հաստատվել է նաև <<Միջնակարգ կրթության պետական չափորոշիչը>>: Կրթության բովանդակությունը սահմանող նշված երկու փաստաթղթերն էլ մշակվել են <<Կրթության որակ և համապատասխանություն>> վարկային ծրագրի շրջանակներում: Հետագայում, երբ ընդունվեց <<Հանրակրթության մասին>> ՀՀ օրենքը (2009թ.) Կրթակարգի բազմաթիվ բաժիններ և գաղափարներ ներառվեցին օրենքում, սակայն շատ բաժիններ, որոնք օրենքի ձևաչափով սահմանել հնարավոր չէր, որպես հայեցակարգային դրույթներ մնացել են Կրթակարգում և ենթակա են վերանայման: Նույն հիմնավորմամբ վերանայվեց նաև <<Միջնակարգ կրթության չափորոշիչը>>, որի հիմքի վրա մշակվեց և ՀՀ կառավարության 2010թ. ապրիլի 8-ի N 439-Ն որոշմամբ հաստատվեց նոր <<Հանրակրթության պետական չափորոշիչը>>: